靈隠慧上人惠詩爲古風以贈
作者：鄭清之
朝代：宋

paragraphs: 貫休齊己唐詩人，當時逸氣凌簪紳。
聲名亹亹逼甫白，幽蘭直與梅爭春。
誰知北面石霜老，服勤杖屨皆終身。
二公所得當蓋世，英詞傑句風中塵。
至今傳者以詩重，妙處反爲詩所湮。
弄翰戲墨雖佛事，炊沙作糗成饑嗔。
不欲詩工與字巧，緒餘能奪道之真。
心宗一了萬法具，辯才飛轉陶家輪。
君不見阿難多聞及辯慧，呪語要敵摩伽神。